สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 21 ม.ค.59
21 ม.ค. 2559

– เงินเยนเย็นนี้อยู่ที่ระดับ 116.94 เยน/ดอลลาร์ จากช่วงเช้าที่ระดับ 117.25 เยน/ดอลลาร์
– เงินยูโรเย็นนี้อยู่ที่ระดับ 1.0895 ดอลลาร์/ยูโร จากช่วงเช้าที่ระดับ 1.0875 ดอลลาร์/ยูโร
– ดัชนี SET ปิดวันนี้ที่ระดับ 1,245.61 จุด ลดลง 3.37 จุด หรือ 0.27% มูลค่าการซื้อขาย 41,498.67 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 536.63 ล้านบาท (SET+MAI)
 
– ธนาคารแห่งประเทศไทย (ธปท.) เผยแพร่รายงานการประเมินเสถียรภาพระบบการเงินไทยปี 2558 โดยระบุว่า ความเสี่ยงต่อเสถียรภาพระบบการเงินไทยในปี 2558 มีมากขึ้นกว่าปีก่อนจากความล่าช้าของการฟื้นตัวของเศรษฐกิจโลก ซึ่งส่งผลต่อการขยายตัวของเศรษฐกิจไทย ทำให้รายได้และความสามารถในการชำระหนี้ของภาคเอกชน รวมถึงคุณภาพสินเชื่อของระบบธนาคารพาณิชย์ด้อยลง
– นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง เผยฐานะการคลังของรัฐบาลตามระบบกระแสเงินสดในไตรมาสแรกของปีงบประมาณ 2559 (ต.ค.-ธ.ค.58) มีการเบิกจ่ายงบประมาณสูงกว่าช่วงเดียวกันของปีที่แล้วส่งผลดีต่อเศรษฐกิจ โดยสะท้อนให้เห็นจากผลการจัดเก็บรายได้รัฐบาลในไตรมาสแรกที่สูงกว่าประมาณการ  ในขณะที่เงินคงคลังอยู่ในระดับที่เข้มแข็ง ซึ่งเอื้อต่อการดำเนินนโยบายของรัฐบาลในระยะต่อไป
– นายเคียวอิจิ ทานาดะ กรรมการผู้จัดการใหญ่ บริษัท โตโยต้า มอเตอร์ ประเทศไทย เผยแนวโน้มตลาดรถยนต์ของไทยในปี 59 คาดว่าภาพรวมยอดขายในประเทศจะอยู่ที่ 7.2 แสนคัน ลดลงต่อเนื่องราว 10% จากปีที่ผ่านมาที่มียอดขายในประเทศ 799,594 คัน ลดลง 9.3% จากปี 57
– ศูนย์วิจัยกสิกรไทย ระบุว่า ภาวะปัจจัยแวดล้อมตลาดอสังหาริมทรัพย์ในปี 2559 มีทั้งปัจจัยหนุนและความเสี่ยงควบคู่กันไป โดยในด้านของการซื้อขายที่อยู่อาศัยน่าจะปรับตัวดีขึ้นจากแรงหนุนของมาตรการกระตุ้นอสังหาริมทรัพย์ ซึ่งคาดว่าจะทำให้เห็นการโอนกรรมสิทธิ์ที่อยู่อาศัยในช่วง 4 เดือนแรกของปี 2558 เร่งตัวขึ้น และในช่วงท้ายของปี 2559 บรรยากาศตลาดน่าจะกลับดีขึ้นอีกครั้งในกลุ่มที่อยู่อาศัยไม่เกิน 3 ล้านบาท อย่างไรก็ดี ความเสี่ยงด้านการฟื้นตัวของเศรษฐกิจยังเป็นปัจจัยฉุดรั้งการตัดสินใจซื้อที่อยู่อาศัยของประชาชน
– สกุลเงินรูเบิลของรัสเซียร่วงลงอย่างหนักวันนี้แตะระดับปิดที่ 84.75 รูเบิลต่อดอลลาร์สหรัฐ ทำสถิติต่ำสุดครั้งใหม่ในวันนี้ ซึ่งยังคงอ่อนค่าลงหลังจากที่เมื่อวานนี้ทำสถิติต่ำสุดเช่นกันที่ 80.68 รูเบิลต่อดอลลาร์
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงปรับตัวขึ้น 30 ดอลลาร์ฮ่องกง ปิดที่ระดับ 10,260 ดอลลาร์ฮ่องกง/ตำลึงในวันนี้ หรือราคาดังกล่าวเทียบเท่ากับ 1,104.16 ดอลลาร์สหรัฐ/ทรอยออนซ์ เพิ่มขึ้น 3.23 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.8 ดอลลาร์ฮ่องกง